प्रधानमंत्री ने ई-पीडीएस में छत्तीसगढ़ को सराहा
रायपुर | प्रधानमंत्री नरेन्द्र मोदी ने बुधवार को छत्तीसगढ़ की सार्वजनिक वितरण प्रणाली (पी.डी.एस.) के कम्प्यूटरीकरण की विशेष रूप से प्रशंसा की। मोदी अपरान्ह नई दिल्ली से वीडियो कॉन्फ्रेंसिंग के जरिए देश के विभिन्न राज्यों के मुख्य सचिवों की बैठक लेकर वहां की विभिन्न विकास परियोजनाओं की समीक्षा कर रहे थे।राज्य मंत्रालय महानदी भवन में मुख्य सचिव विवेक ढांड इस वीडियो कॉन्फ्रेंसिंग में शामिल हुए।
उन्होंने प्रधानमंत्री को राज्य के कोरबा में 25 मिलियन टन और रायगढ़ में दस मिलियन टन की कोलवाशरियों के लिए चल रहे कार्यों की प्रगति की जानकारी दी। मोदी ने वीडियो कॉन्फ्रेंसिंग में छत्तीसगढ़ सहित देश के दस राज्यों में राशन कार्डों और राशन दुकानों के कम्प्यूटरीकरण का कार्य पूर्ण होने की जानकारी मिलने पर प्रसन्नता व्यक्त की। प्रधानमंत्री को केन्द्रीय खाद्य सचिव सुश्री वृंदा स्वरूप ने बताया कि केन्द्र प्रशंसित राज्यों सहित देश के 36 राज्यों ने पी.डी.एस. को ऑन-लाईन करने की प्रक्रिया शुरू कर दी है।
इनमें से छत्तीसगढ़ सहित 19 राज्य ऐसे हैं, जिन्होंने ऑन-लाईन खाद्यान्न आवंटन भी शुरू कर दिया है। इसके अलावा छत्तीसगढ़ सहित दस राज्यों ने पी.डी.एस. की पूरी श्रृंखला को ऑन-लाईन कर लिया है। छत्तीसगढ़ इन ’एक्सीलेंट’ श्रेणी के राज्यों में सबसे अग्रणी है। मोदी ने राशन कार्ड धारक हितग्राहियों को आधार नम्बरो से जोड़ने की जरूरत पर भी बल दिया। मुख्य सचिव ढांड ने उन्हें बताया कि राज्य में दो कोलवाशरी क्रमशः कोरबा और रायगढ़ में स्वीकृत हैं। कोरबा की कोलवाशरी की क्षमता 25 मिलियन टन और रायगढ़ की दस मिलियन टन है। कोरबा में कोलवाशरी का कार्य संतोषप्रद है। रायगढ़ कोलवाशरी के लिए भू-अर्जन की प्रक्रिया तेजी से चल रही है। प्रधानमंत्री ने संबंधित कार्यों को जल्द पूर्ण करने के निर्देश दिए।
क्रमांक-4663/स्वराज्य
hin_Deva hin_Deva hin_Deva hin_Deva mar_Deva